
ARKIB : 30/1 1/2009 

Tauhid tiga serangkai disyariat dalam Islam? 

Oleh PANEL PENYELIDIKAN YAYASAN SOFA, NEGERI SEMBILAN 


MINGGU ini kita menyambung kembali persoalan 
tauhid tiga serangkai yang telah pun diberikan lontaran awal 
pada dua minggu lepas. Sebelum soalan pertama dilontarkan 
mengenai tauhid tiga serangkai atau tauhid tiga bahagian yang 
diformulasikan atau direka oleh Ibnu Taimiyyah ini, sebaiknya 
kita melihat dahulu secara ringkas definisi yang diberikan 
kepada ketiga-tiga tauhid ini. 

Tauhid rububiah didefinisikan dengan makna 
mengesakan Allah pada ciptaan, pemerintahan, takdir, 
pentadbiran dan perbuatan-Nya serta dalam memberikan suatu 
kesan. 

Manakala tauhid uluhiah didefinisikan dengan makna 
mengesakan Allah dalam hal peribadatan tanpa mengambil 
seorang manusia pun bersama Allah sebagai sembahan. 

Tauhid Asma' dan Sifat pula didefinisikan dengan makna mengesakan Allah pada apa yang dinamakan 
dan disifatkan dengan diri-Nya, sebagaimana yang terdapat di dalam kitab-Nya atau yang didapati daripada 
lidah nabi-Nya yang telah menetapkan dengan apa yang telah ditetapkan bagi diri-Nya. 

Dalam membincangkan pembahagian ini, maka perkara utama yang perlu dipersoalkan dan bincangkan 
ialah adakah pembahagian ini telah dinaskan oleh syarak dan terdapat dalil-dalil yang menunjukkan ke 
atasnya? Adakah pembahagian ini merupakan perkara yang disyariatkan ataupun perkara baru yang dicipta 
( bidaah )? 

Persoalan ini, mengandungi beberapa jawapan: 

Jawapan Pertama 

Ibnu Taimiyyah yang merupakan pereka pembahagian tauhid ini mendakwa dirinya bermazhab 
Hanbali. 

Namun Imam Ahmad ibnu Hanbal sendiri, yang dikatakan menjadi tempat sandaran bagi orang- 
orang yang melakukan pembahagian tauhid bidaah ini, tidak pernah menyatakan bahawa tauhid itu 
mempunyai beberapa bahagian; tauhid rububiah, tauhid uluhiah dan tauhid asma' dan sifat. 

Beliau juga tidak pernah menyatakan bahawa sesiapa yang tidak mengetahui tauhid uluhiah, tidak 
dikira makrifatnya tentang tauhid rububiah kerana tauhid rububiah ini telah diketahui oleh orang musyrikin. 

Sesungguhnya akidah Imam Ahmad ibn Hanbal 4* telah disusun di dalam kitab-kitab karangan 
pengikutnya. Misalnya, di dalam kitab biografinya yang ditulis oleh Ibnu Jauzi dan lain-lainnya, tidak terdapat 
langsung pembahagian tauhid rekaan ini. Maka dari manakah Ibnu Taimiyyah mengambil tauhid ini? 



Walau di mana kita berada, ketauhidan 
kepada allah yang esa tetap sama. 

- gambar hiasan 

Jawapan Kedua 

Tidak berkata walau seorang daripada Sahabat-sahabat Nabi "Sesungguhnya tauhid itu ialah 
tauhid rububiah dan tauhid uluhiah, dan sekiranya seseorang tidak mengetahui tentang tauhid uluhiah, maka 
tidak dikira makrifahnya tentang tauhid rububiyyah kerana tauhidrububiah ini telah diketahui oleh orang 
musyrikin". 

Justeru, saya mencabar kepada setiap orang yang mempunyai ilmu yang mendalam, 
supaya menaqalkan kepada kami pembahagian yang diada-adakan ini daripada sahabat-sahabat Nabi 
sekalipun dengan mengemukakan satu riwayat yang lemah. 

Jawapan Ketiga 

Tidak terdapat dalam sunnah Nabi H yang luas dan menjadi penjelas kepada kitab Allah, sama ada 
dalam kitab-kitab hadis sahih, sunan-sunan, musnad-musnad dan mu jam-mu'jam yang menyebut bahawa Nabi 
H pernah bersabda dan mengajar sahabat-sahabatnya, bahawa tauhid itu terbahagi kepada tauhid uluhiah dan 
juga rububiah yang telah diketahui oleh orang musyrik. 

Sekiranya berkumpul jin dan manusia bersama-sama mereka untuk menetapkan bahawa pembahagian 
ini adalah datang daripada Nabi |jt dengan isnadnya, sekalipun dengan isnad yang lemah, nescaya mereka 
tidak akan mampu untuk mendatangkannya walaupun dengan satu jalan. 

Jawapan Keempat 

Telah tercatat dalam sunnah yang banyak, bahawa dalam dakwah Rasulullah |t§ mengajak manusia 
kepada Allah, Baginda M menyeru mereka ke arah penyaksian kalimah syahadah: Tuhan melainkan 

Allah dan bahawa Nabi Muhammad adalah pesuruh Allah. Baginda M juga mengajak mereka meninggalkan 
penyembahan berhala. 

Di antara hadis yang paling masyhur menyebut tentang perkara ini ialah hadis Muaz ibnu Jabal 4«=. 
Ketika beliau diutuskan oleh Nabi H ke Yaman, Baginda %> bersabda kepadanya: Serulah mereka kepada 
penyaksian "Bahawa tiada Tuhan melainkan Allah dan bahawa Nabi Muhammad adalah pesuruh Allah". 
Sekiranya mereka mentaatinya, maka hendaklah kamu khabarkan kepada mereka bahawa diwajibkan ke atas 
mereka solat lima waktu sehari semalam, (riwayat al-Bukhari dalam Sahihnya) 

Diriwayatkan oleh pengarang kitab Sunan dan Ibnu Hibban, bahawa seorang Arab Badawi 
memberitahu Rasulullah Ht bahawa dia telah melihat anak bulan. Lantas Rasulullah H§ memerintahkan supaya 
berpuasa dan Baginda |t§ tidak menyoalnya melainkan tentang pengakuannya terhadap kalimah syahadah. 
(diriwayatkan oleh Abu Daud, al Nasaei, al Tirmizi dan lain-lain) 

Sekiranya tauhid itu terbahagi kepada tiga bahagian sebagaimana yang mereka perkatakan, maka sudah 
tentulah Nabi %, menyeru sekelian manusia kepada tauhid uluhiah yang tidak mereka ketahui dan bukannya 
tauhid rububiah kerana mereka telah mengetahuinya. 

Demikian juga, perlulah Baginda %> bersabda kepada Muaz .■*, "Serulah mereka kepada 
tauhid uluhiah ," dan Baginda H bertanya terlebih dahulu kepada orang Arab Badawi yang melihat anak bulan 
Ramadan, "Adakah kamu mengetahui tentang tauhid uluhiah dan perbezaan di antara tauhid ini dengan 
tauhid rububiah, dan adakah kamu mengetahui tauhid asma' dan sifatV 

Jawapan Kelima 

Di dalam kitab Allah yang ternyata tidak dicemari dengan kebatilan, tidak membezakan di antara 
tauhid uluhiah dan tauhid rububiah. 

Begitu juga tidak dikatakan kepada mereka: Sesiapa yang tidak mengetahui tauhid uluhiah tidak dikira 
imannya, bahkan dia adalah lebih kafir daripada Firaun dan Haman. Tetapi Allah §g memerintahkan dengan 
kalimah tauhid secara mutlak sebagaimana firman Allah ff kepada Nabi-Nya dalam surah Muhammad ayat 
19: Ketahuilah, balwwasanya tiada Tuhan melainkan Allah. Begitu jugalah dengan keseluruhan ayat tauhid 
yang disebut di dalam al-Quran. 

Sekiranya kamu kehendaki, maka bacalah surah al-Ikhlas yang menyamai sepertiga al-Quran. Adakah 
kamu mendapati di dalamnya ayat yang membezakan di antara uluhiah dan rububiah sebagaimana yang 
mereka sangkakan? 

Jawapan Keenam 

Melalui pembahagian yang direka ini, memberi kefahaman kepada kita, seolah-olah Allah masih belum 
lagi menyempurnakan agama-Nya. Kemudian, datang seseorang yang kononnya untuk menyempurnakan 
agama Allah yang masih lagi mempunyai kekurangan dan menjelaskan tentang tauhid dan pembahagiannya 
kepada manusia pada kurun ke-7 Hijrah. 

Pada kurun ini, lahirnya pembahagian tauhid uluhiah, rububiah, asma' dan sifat yang dicetuskan oleh 
Ibnu Taimiyyah (661- 724 H). Seolah-olah semua umat tidak mengetahui tentang apa yang diperkenalkan oleh 
pemuka-pemuka pembahagian tauhid rekaan ini. 

Selepas kita mengetahui jawapan daripada soalan pertama ini, yakinlah kita dengan sempurna bahawa 
tauhid ini tidak mempunyai sumber yang sah daripada al-Quran dan hadis. 

Ia menunjukkan bahawa pembahagian ini hanyalah rekaan semata-mata. Persoalan kedua akan 
dikemukakan pada minggu hadapan, insya- Allah. 


Sumber : 

http://www.utusan.com.my/utusan/info.asp?y=2009&dt=1130&pub=Utusan_Malaysia&sec=Bicara_Agama&pg=ba_02.htm 


3 


